**Notă informativă**

# **la proiectul hotărîrii Guvernului privind serviciul guvernamental unificat de raportare electronică „e-Raportare”**

Proiectul hotărîrii Guvernului privind serviciul guvernamental unificat de raportare electronică „e-Raportare” a fost elaborat în conformitate cu art. 2 din Legea nr. 173 din 28 iulie 2011 „Privind ratificarea Acordului de finanțare dintre Republica Moldova și Asociația Internațională pentru Dezvoltare în vederea realizării Proiectului „e-Transformare a Guvernării” (Monitorul Oficial al Republicii Moldova, 2011, nr. 131-133, art. 425), precum şi în scopul implementării prevederilor Hotărîrii Guvernului nr. 710 din 20 septembrie 2011 „Cu privire la aprobarea Programului strategic de modernizare tehnologică a guvernării (e-Transformare)” (Monitorul Oficial al Republicii Moldova, 2011, nr. 156-159, art. 780).

Scopul promovării acestui proiect este simplificarea procesului de raportare a agenților economici și instituțiile statului prin oferirea posibilității prezentării rapoartelor în format electronic.

Astfel, proiectul hotărîrii Guvernului cuprinde reglementări care au ca obiectiv instituirea serviciului guvernamental unificat de raportare electronică „e-Raportare”, aprobarea Regulamentului privind serviciul guvernamental unificat de raportare electronică „e-Raportare” și desemnarea posesorului și operatorului tehnico-tehnologic al serviciului dat (Centrul de Guvernare Electronică, respectiv, Î.S.„Fiscservinform”), stabilirea în sarcina autorităților și instituțiilor publice guvernamentale a acțiunilor în vederea utilizării și integrării serviciului guvernamental unificat de raportare electronică „e-Raportare” cu serviciile publice electronice existente și sistemele informaţionale aferente ale beneficiarilor serviciului „e-Raportare”.

Proiectul Regulamentului propus spre aprobare are ca obiect de reglementare modul de funcționare și de administrare a serviciului guvernamental unificat de raportare electronică „e-Raportare” și stabilește regulile aplicabile tuturor subiecților implicați în procesul de utilizare a serviciului respectiv, fapt ce va contribui la îmbunătățirea procesului de transmitere și recepționare a datelor de către participanții serviciului „e-Raportare”.

Finanțarea instituirii, dezvoltării continue și întreținerii serviciului guvernamental de raportare electronică „e-Raportare” se va efectua din contul și în limitele alocațiilor anuale aprobate în legea bugetului de stat Cancelariei de Stat pentru implementarea proiectului „e-Transformare a Guvernării”.

În contextul celor expuse, considerăm că aprobarea proiectului hotărîrii Guvernului propus va contribui la îmbunătățirea climatului investițional și a mediului de afaceri din Republica Moldova prin eficientizarea eforturilor necesare prezentării informațiilor către autoritățile publice, prin optimizarea relației și comunicării între entitățile raportoare și autorități.

**MINISTRU Anatol ARAPU**